Jenni sõnul ei tee ka tema tööandja midagi, et seda kogemust kergemaks muuta. “Meil pole isegi spetsiaalseid masinaid tualettruumides, kust saaks osta hügieenisidemeid või tampoone, kui päevad ootamatult hakkavad. Ja ma mõistan, et päevadest avameelselt rääkimine pole midagi, mida mehed tahavad kuulda, aga ma võin ju unistada maailmast, kus ma saan koosolekult lahkuda, sest mu hügieeniside lekib ja hakkab kleiti määrima. Ma võin unistada, et mind ei nähta nõrgana, sest mul on nii hullud kõhukrambid, et ma tahaksin vaba päeva võtta.”
Õnnetus tualettruumis
48aastane Monica meenutab aga eriti õnnetut kogemust, mis leidis aset siis, kui ta oli parasjagu töövestlusele minemas. “Selline tunne oli nagu oleksin kuriteopaigal,” meenutas naine, kes läks enne töövestlusele suundumist tualetist läbi. “Proovisin verd võimalikult hästi ära koristada ja hoida ära selle, et see põrandale tilguks. Seejärel üritasin uut tampooni sisestada, aga see muutus veriseks ja libedaks ning kukkus maha, veeredes kõrvalkabiini, ühe naise kinga kõrvale. Proovisin seda nii kiiresti kui võimalik kätte saada, ise jumala alandatud. Ainus, mida teha sain, oli ülevoolavalt vabandada.”
Endometrioos
38aastane D. ei soovinud oma nime küll avaldada, kuid tunnistas, et endometrioos (krooniline haigus, mille puhul emakaõõnt vooderdava limaskesta (endomeetriumi) taoline kude paikneb kolletena väljaspool emakat - toim.) on muutnud kontoris viibimise päevade ajal tema jaoks veelgi hullemaks. Valu — üks selle haiguse mitmetest sümptomitest — on eriti tugev just menstruatsiooni ajal. “See, kui palju minu poole on kõõrdi vaadatud või silmi pööritatud või mind sõna otseses mõttes maha tehtud, on naeruväärne,” selgitas D., kes töötab meediavaldkonnas. “Kõik see, alates sellest, et “tegemist on kõigest krampidega, saa üle” kuni “sul on jälle menstruatsioonivalud? oleksi naljakas, kui see ei oleks nii valus ja traumatiseeriv.”
Ta lisas ka, et kardab, et kui ta võtaks endometrioosi tõttu vaba päeva, mõjutaks see tema tööd ja ta muretseb ka selle pärast, et inimesed arvavad, et ta teeskleb neid valusid. "Emotsionaalselt, vaimselt ja füüsiliselt on väsitav pidevalt selgitada, et tegemist on haigusega, et see on päris ja see kurnab mind iga kuu," tunnistas ta.
Mida tööandja teha saaks?
Piinlikkus- ja ebamugavustunne on kõigest kaks halba asja, mis kaasnevad sellega, kui pead päevade ajal tööl olema. 2016. aastal tunnistas häirekeskuses töötanud ameeriklanna Alisha Coleman, et tal algas ootamatult väga tugev verevoolus. Ta määris kahel korral ära oma tooli ja lõpuks ta vallandati selle tagajärjel.